stanford-oval/wikipedia huggingface dataset:
No Line on the Horizon

No Line on the Horizon (אין קו באופק) הוא אלבום האולפן ה-12 של להקת הרוק האירית U2. הוא הופק על ידי בריאן אינו, דניאל לנואה וסטיב ליליווייט ויצא ב-27 בפברואר 2009. הוא היה האלבום הראשון ש-U2 הוציאה מאז "How to Dismantle an Atomic Bomb" שיצא ב-2004, תקופת הזמן הארוכה ביותר שבה U2 לא הוציאה אלבום אולפן עד לשלב ההוא. הלהקה תכננה בהתחלה להוציא את שירי האלבום כשני מיני-אלבומים, אבל מאוחר יותר שילבה את החומר לאלבום אחד. הצלם אנטון קורביין צילם סרט בשם "Linear", אשר יצא יחד עם האלבום וכלל כמה גרסאות מיוחדות.
U2 החלה את העבודה על האלבום ב-2006 עם מפיק האלבומים ריק רובין, אבל גנזה את רוב החומרים מהסשנים האלו. במאי 2007, הלהקה התחילה סשנים חדשים עם אינו ולנואה בפאס, מרוקו. הלהקה הקליטה במשך שבועיים בריאד מרוקאי ושיתפה את המפיקים בכתיבת השירים. הסולן בונו, שמאס בכתיבה בגוף הראשון, כתב מילים מנקודות מבט של דמויות שונות. ההקלטות המשיכו בכמה אולפנים בארצות הברית, בריטניה ואירלנד במשך דצמבר 2008. הלהקה תכננה להוציא את "No Line on the Horizon" בנובמבר, אבל אחרי שהם חיברו בין 50 ל-60 שירים, הם דחו את הוצאת האלבום כדי להמשיך לכתוב.
לפני צאת האלבום, U2 טענו שהזמן שלהם בפאס, כמו גם המעורבות של אינו ולנואה, גרמו לכך שהאלבום יהיה יותר ניסיוני משני האלבומים הקודמים שלהם. הלהקה השוותה את השינוי בסגנון לזה שבין "The Joshua Tree" ו-"Achtung Baby". אחרי יציאתו, "No Line on the Horizon" קיבל בעיקר ביקורות חיוביות, אף על פי שמבקרים רבים טענו שהוא לא ניסיוני כפי שהלהקה הציעה קודם. האלבום התחיל במקום הראשון ב-30 מדינות אבל לא מכר כצפוי. הלהקה הביעה אכזבה מהמכירות הנמוכות יחסית של חמישה מיליון עותקים, בהשוואה לאלבומים קודמים. בניגוד לכך, סיבוב ההופעות 360° לקידום האלבום בין 2009 ל-2011 שבר את השיא של סיבוב ההופעות המכניס ביותר בכל הזמנים עם הכנסות עד ל-2019 של מעל ל-736 מיליון דולר.
הקלטה והפקה > סשנים שבוטלו עם ריק רובין

ב-2006, U2 החלה לעבוד על אלבום בשיתוף פעולה עם המפיק ריק רובין. לאחר שהגיטריסט של U2, דה אדג', עבד באופן אישי עם רובין בלוס אנג'לס, הלהקה בילתה שבועיים בספטמבר 2006 בהשלמת השירים עם המפיק באולפני אבי רוד בלונדון. מאוחר יותר באותה השנה, הלהקה שחררה שני שירים מהסשנים האלה באלבום האוסף "U218 Singles": גרסת כיסוי לשיר של סקידס "The Saints Are Coming" עם גרין דיי ו-"Window in the Skies". בינואר 2007, בונו אמר ש-U2 החליטה לקחת את האלבום הבא שלה בכיוון מוזיקלי שונה מהכמה אלבומים הקודמים.
רובין עודד גישה של "חזרה ליסודות" ורצה שלהקה תביא שירים גמורים לאולפן. הגישה הזו התנגשה עם צורת ההקלטה הספונטנית של U2, שבה הם אלתרו חומרים באולפן. דה אדג' אמר: "לא בדיוק סיימנו את השירים. זה אופייני לנו כי אנחנו באמת כותבים את השירים שלנו במהלך ההקלטות."הבסיסט אדם קלייטון אמר: "ברגע שיש לנו שיר, אנחנו מתעניינים באווירה ובטונים ובאובר-דאבינג ובדברים שונים שאפשר לעשות איתו... דברים שלא עניינו את רובין בכלל. הוא היה רצה להביא את זה מהמצב העוברי לשיר שאפשר למקסס ולשים באלבום." בסופו של דבר הם החליטו לגנוז את החומרים שהם הקליטו עם רובין, אבל הביעו רצון לחזור אליהם בעתיד. רובין אמר: "אני לא יודע מה הייתה נקודת המבט שלהם. אני חושבת שנהנינו.
הקלטה והפקה > סשנים עם בריאן אינו, דניאל לנואה וסטיב ליליווייט

U2 החלה לעבוד עם בריאן אינו ודניאל לנואה במאי 2007. בונו, שקיבל הזמנה לפסטיבל המוזיקה הקדושה העולמי בפאס, מרוקו, הזמין את חברי הלהקה להשתתף בו. בונו הזמין גם את אינו ולנואה בתקווה שהם יוכלו לשתף פעולה עם הלהקה ככותבי שירים מלאים בהקלטת אלבום "רוחני עתידני" או בהקלטת "מזמורים עתידניים". במשך שבועיים, U2, אינו ולנואה שכרו את הריאד המרוקאי במלון ריאד אל יאקוט בפאס והפכו אותו לאולפן הקלטות מאולתר. מדי פעם הם הקליטו עם נגן עוד ונגני כלי הקשה מקומיים.
ההקלטות במהלך הפסטיבל חשפו את הלהקה למוזיקה הינדית ויהודית, שירה סופית ותופים מג'אג'וקה. ההשפעות האקזוטיות נתנו השראה ללהקה לעסוק בסאונד ניסיוני יותר. אינו התעקש שהמתופף לארי מולן ג'וניור ישתמש בתופים אלקטרוניים. הלהקה תיארה הרבה מהשירים שנוצרו בסשנים האלה כשירים שלא מתאימים לרדיו או להופעה חיה. הריאד המרוקאי הפתוח אפשר ללהקה לשמוע ציוץ ציפורים, כפי שמופיע בפתיחה של השיר "Unknown Caller". השירים "Moment of Surrender", "White as Snow", "No Line on the Horizon" ו-"Unknown Caller" נכתבו באותו הזמן. כל אחד מהשירים האלה הוקלט בטייק אחד. כשהנושא של מי יפיק את האלבום עלה, לאונה הציע: "[האלבום] די מפיק את עצמו, אז בואו נלך על האנשים שיש לנו, ובכך ביסס אותו ואת אינו בתפקידים.
אחרי שחברי הלהקה עזבו את פאס, הם הקליטו באולפני האנובר קוויי בדבלין, באולפני פלטינום סאונד רקורדינג בניו יורק ובאולפני אולימפיק בלונדון. סטיב ליליווייט הפיק כמה שירים בסשנים האלה.
קלייטון צילם את תהליך הלהקה במהלך הפקת האלבום. הסרטונים האלה הוספו לחלק של המנויים באתר של U2. ב-16 באוגוסט 2008, מישהו הקליט כמה שירים מבית החוף של בונו באז, צרפת. הוא העלאה אותם ליוטיוב אבל הם הורדו. בריאיון למגזין Q, הלהקה חשפה שהראפר ויל.איי.אם עבד איתם על השיר "I'll Go Crazy If I Don't Go Crazy Tonight".
בדצמבר 2008, U2 הקליטה באולפני אולימפיק בלונדון והוסיפה את הנגיעות האחרונות לאלבום. הלהקה תכננה להוציא את החומר כשני מיני-אלבומים בשם "Daylight" ו-"Darkness", אבל במהלך הסשנים האלה היא החליטה להוציא אלבום אחד. U2 הורידה את "Winter" ואת "Every Breaking Wave" מהאלבום. "Winter" מופיע בסרט של אנטון קורביין, "Linear", ובפסקול של הסרט אחים ו-"Every Breaking Wave" הופיע באלבום "Songs of Innocence".
"No Line on the Horizon" מוקדש לרוב פרטרידג' אשר החתים את הלהקה על חוזה ההקלטות הראשון שלה ב-1980 ואשר נפטר מסרטן בסוף 2008.
הוצאה

"No Line on the Horizon" יצא ב-27 בפברואר 2009 באירלנד, ב-2 במרץ בבריטניה וב-3 במרץ באמריקה הצפונית. הרווח בין האלבום "How to Dismantle an Atomic Bomb" ו-"No Line on the Horizon" היה הרווח הגדול ביותר בין אלבומי אולפן בקריירה של U2 עד לאותה התקופה.
יוניברסל מיוזיק גרופ נקטה בצעדים קיצוניים כדי למנוע את דליפת האלבום והציעה סשנים של השמעות למבקרים לפני יציאת האלבום במקום לשלוח להם עותקים. עם זאת, האלבום יצא בטעות באתר האינטרנט של יוניברסל באוסטרליה שבועיים לפני יציאתו הרשמית. האלבום הופיע באתר לזמן קצר לפני שהוא הוסר, והמכירה בטעות הובילה לכך שהאלבום דלף ושותף באינטרנט.
הוצאה > עטיפה

עטיפת "No Line on the Horizon" היא תמונה של ימת קונסטנץ שצילם הצלם היפני הירושי סוגימוטו בשם "ים בודן". התמונה היוותה השראה למילים של בונו לשיר "No Line on the Horizon".
הוצאה > Linear

"Linear" הוא סרט שבוים על ידי אנטון קורביין. הרעיון של הסרט הגיע מצילומי וידאו של U2 ביוני 2007, בהם קורביין ביקש מהלהקה לא לזוז בזמן שהוא צילם אותם כדי ליצור "תמונה על סרט". חברי הלהקה לא זזו אבל האובייקטים סביבם זזו. הלהקה התרשמה מהסרט והיא האמינה שחווית ההקשבה באינטרנט לאלבום תוכל להתגבר עם דימויים נעים. במאי 2008, הם ביקשו מקורביין ליצור את הסרט. קורביין טען ש-"Linear" הוא לא וידאו קליפ אלא "דרך חדשה להקשיב לאלבום" ו-"דרך חדשה להשתמש בסרט כדי להתחבר למוזיקה".
הסרט מבוסס על רעיון של קורביין ושל בונו שכולל כמה דמויות שבונו יצר בשביל האלבום. העלילה מתמקדת בשוטר אופנוען פריזאי בגילומו של סעיד טמאורי. הוא מתפכח מחייו ומהקונפליקט בין מהגרים למשטרה בעיר, מה שגורם לו לעזוב כדי לפגוש את חברה שלו בטריפולי. סדר השירים בסרט מייצג את סדר השירים ב-"No Line on the Horizon" בהתאם למאי 2008.
קידום וסינגלים

כדי לקדם את "No Line on the Horizon", הלהקה הופיעה עם "Get On Your Boots" בטקס פרסי הגראמי ה-51, בטקס פרסי המוזיקה הבריטית ובטקס פרסי אקו. הלהקה הופיעה בטלוויזיה וברדיו בצרפת ב-23 בפברואר 2009, וב-26 בפברואר היא הקליטה קטע בשישי בלילה עם ג'ונתן רוס, ששודר למחרת. ב-27 בפברואר, U2 הופיעה ב-BBC Radio 1 ולאחר מכן הופיעה על הגג של בית השידור. ב-2 במרץ 2009, הלהקה הופיעה בלייט שואו עם דייוויד לטרמן במשך חמישה ערבים ברציפות. ב-3 במרץ, ראש עריית ניו יורק מייקל בלומברג הוסיף שלט רחוב שהיה כתוב עליו "U2 Way" ברחוב 53 במנהטן במהלך השבוע שבו U2 הופיעה בלייט שואו עם דייוויד לטרמן. U2 גם הופיעה באוניברסיטת פורדהאם ב-6 במרץ 2009 בבוקר טוב אמריקה.מה-9 עד 11 במרץ, הלהקה השתתפה ב-"U2 3 Nights Live", סדרה של ראיונות רדיו והפעות ששודרו בחרבי אמריקה הצפונית ובאתר של U2.
שלשוה סינגלים יצאו מהאלבום. "Get On Your Boots" יצא ב-19 בינואר 2009. "Magnificent" יצא ב-4 במאי. "I'll Go Crazy If I Don't Go Crazy Tonight" יצא ב-7 בספטמבר.
קבלה

| דירוגים מקצועיים> ציוני ביקורות.מקור | דירוגים מקצועיים> ציוני ביקורות.ציון |
| --- | --- |
AllMusic: 
Blender: 
Mojo: 
NME: 7/10
פיצ'פורק: 4.2/10
 Q: 
רולינג סטון: 
RTÉ: 
Time Out Sydney: 
Toronto Star: 
"No Line on the Horizon" קיבל בעיקר ביקורות חיוביות. ב-Metacritic, האלבום קיבל ציון של 72 בהתבסס על 30 ביקורות. מגזין הרולינג סטון העניק לאלבום חמישה כוכבים. אנטרטיינמנט ויקלי העניק לאלבום -A.
"No Line on the Horizon" היה מועמד לפרס אלבום הרוק הטוב ביותר בטקס פרסי הגראמי ה-52 ב-2010. השיר "I'll Go Crazy If I Don't Go Crazy Tonight" היה מועמד לשיר הרוק הטוב ביותר של צמד או להקה ולשיר הרוק הטוב ביותר. השיר "Winter", שלא נכלל באלבום אבל נכלל בפסקול של הסרט אחים, היה מועמד לפרס השיר המקורי הטוב ביותר בטקס פרסי גלובוס הזהב ה-67. מגזין הרולינג סטון דירג את "No Line on the Horizon" במקום הראשון ברשימת האלבומים הטובים ביותר של השנה ובמקום ה-36 ברשימת האלבומים הטובים ביותר של העשור, ואת השיר "Moment of Surrender" במקום הראשון ברשימת השירים הטובים ביותר של השנה ובמקום ה-36 ברשימת השירים הטובים ביותר של העשור. עיתון ה-"Irish Independent" דירג את האלבום במקום הרביעי ברשימת האלבומים האירים הטובים ביותר של השנה ומגזין טיים דירג את השיר "No Line on the Horizon" במקום השלישי ברשימת השירים הטובים ביותר של 2009.
"No Line on the Horizon" התחיל במקום הראשון ב-30 מדינות כולל אוסטרליה, בלגיה, קנדה, צרפת, יפן, הולנד, פורטוגל, בריטניה וארצות הברית. בתוך שבוע מיציאת האלבום, הוא קיבל פלטינה בברזיל, שיא במדינה. בארצות הברית, זה היה האלבום השביעי של U2 שהגיע למקום הראשון. בבריטניה, זה היה האלבום העשירי של U2 שהגיע למקום הראשון. עד ליוני 2009, מעל לחמישה מיליון עותקים נמכרו ברחבי העולם. הוא היה האלבום השביעי הנמכר ביותר בעולם ב-2009.
מכירות האלבום האטו באמצע 2009. עד אוקטובר, רק מעל למיליון עותקים נמכרו בארצות הברית, המספר הנמוך ביותר של U2 מעל לעשור. בבריטניה, האלבום מכר פחות משליש מ-"How to Dismantle an Atomic Bomb" ורבע מ-"All That You Can't Leave Behind'". האלבום לא ייצר להיט. ABC טענה שהמכירות של "How to Dismantle an Atomic Bomb" נדחפו בגלל השיר "Vertigo", אף על פי שהוא לא הצליח במצעדים, הפך למוכר מאוד בציבור בגלל השימוש שלו בפרסומות של אייפוד.
סיבוב ההופעות 360° U2

לאחר יציאת "No Line on the Horizon" יצאה U2 לסיבוב הופעות עולמי באצטדיונים בשם סיבוב ההופעות 360° U2. סיבוב ההופעות החל בברצלונה ב-20 ביוני 2009 וכלל 110 הופעות מ-2009 עד 2011. ההופעות כללו במה של 360 מעלות שהוקפה על ידי הקהל. כדי לאפשר את זה, מבנה גדול בעל ארבע רגלים שכונה "The Claw" נבנה מעל לבמה. בגובה של 50 מטר, הבמה הייתה הבמה הגדולה ביותר שנבנתה אי פעם להופעה, פי שניים מהבמה הכי גדולה לפניה בסיבוב ההופעות "A Bigger Bang" של הרולינג סטונז. מעצב התפאורה וילי ויליאמס הציע ללהקה את הרעיון לעיצוב הזה בסוף סיבוב ההופעות ורטיגו ב-2006. אף על פי שהלהקה הכניסה יותר מ-311 מיליון דולר מ-44 הופעות בשני סבבי ההופעות הראשונים, סיבוב ההופעות בקושי הצליח להשתוות לרמת ההוצאות של הלהקה שהייתה בערך 750,000 דולר ליום. סיבוב ההופעות היה סיבוב ההופעות המכניס ביותר אי פעם עד ל-2019 עם הכנסות בשווי של 736 מיליון דולר ממכירות כרטיסים. 7.3 מיליון כרטיסים נמכרו לסיבוב ההופעות, הכי הרבה כרטיסים לסיבוב הופעות אי פעם. השיא נשבר על ידי אד שירן עם סיבוב ההופעות +.
ב-25 באוקטובר 2009, הופעה של הלהקה ברוז בול בפסדינה, קליפורניה צולמה ושודרה בשידור חי ביוטיוב. ההופעה הזו יצאה בדי-וי-די ובבלו ריי ב-2 ביוני 2010.
שמונה חודשים לאחר צאת "No Line on the Horizon", בונו אמר שהוא מאוכזב ממכירות האלבום. הלהקה ניגנה פחות שירים מ-"No Line on the Horizon" בזמן שסיבוב ההופעות התקדם.
רשימת שירים

מילות השירים נכתבו על ידי בונו, המוזיקה לשירים הולחנה על ידי U2, בריאן אינו, דניאל לנואה.
| מס' | שם | מילים | לחן | הפקה | משך |
| --- | --- | --- | --- | --- | --- |
| 1. | No Line on the Horizon  |   |   | אינו, לנואה, סטיב ליליווייט | 4:12 |
| 2. | Magnificent  | בונו, דה אדג' |   | אינו, לנואה, ליליווייט | 5:24 |
| 3. | Moment of Surrender  |   |   | אינו, לנואה | 7:24 |
| 4. | Unknown Caller  | U2, אינו, לנואה |   | אינו, לנואה, ליליווייט | 6:03 |
| 5. | I'll Go Crazy If I Don't Go Crazy Tonight  |   | U2 | ליליווייט, ויל.איי.אם | 4:14 |
| 6. | Get On Your Boots  |   | U2 | אינו, לנואה, דקלן גפני | 3:25 |
| 7. | Stand Up Comedy  |   | U2 | אינו, לנואה, ליליווייט | 3:50 |
| 8. | Fez – Being Born  |   |   | אינו, לנואה | 5:17 |
| 9. | White as Snow  | U2 עם אינו, לנואה | מוזיקה מסורתית, עיבוד מוזיקלי. U2 עם אינו, לנואה | אינו, לנואה | 4:41 |
| 10. | Breathe  |   | U2 | ליליווייט, לנואה, אינו | 5:00 |
| 11. | Cedars of Lebanon  |   |   | לנואה | 4:13 |
| משך כולל: | משך כולל: | משך כולל: | משך כולל: | משך כולל: | 53:44 |
משתתפי האלבום > U2

בונו - שירה, גיטרה
דה אדג' - גיטרה, קולות רקע, פסנתר
אדם קלייטון - גיטרה בס
לארי מולן ג'וניור - תופים, כלי הקשה
משתתפי האלבום > מוזיקאים נוספים

קרוליין דייל - צ'לו
בריאן אינו - לופים, תכנות, סינתיסייזרים, שירה
דניאל לנואה - גיטרה, שירה
טרי לולס - פסנתר, פנדר רודס, קלידים
סאם או'סאליבן - כלי הקשה
קאת'י תומפסון - כינור
לואיס ווטקינס - סופרן-נער
ריצ'רד ווטקינס - קרן יער (4,9)
ויל.איי.אם - קלידים (5)
משתתפי האלבום > טכני

בריאן אינו - הפקה
דניאל לנואה - הפקה, מיקסינג
סטיב ליליווייט - הפקה, מיקסינג
ריצ'רד רייני - טכנאות קול, מיקסינג
דקלן גפני - טכנאות קול, מיקסינג
סי-ג'יי איריקסון - טכנאות קול, מיקסינג
קארל גלנויל - טכנאות קול, מיקסינג
טוני מנגוריאן - טכנאות קול
דייב אמרי - טכנאות קול
פלוריאן אמון - טכנאות קול נוספת
סנזו טאונשנד - טכנאות קול נוספת, מיקסינג
כריס היני - עזרה נוספת בטכנאות קול
טום הו - עזרה נוספת בטכנאות קול
קווין "קוו" וילסון - יזרה נוספת בטכנאות קול
דייב קלאוס - עזרה נוספת בטכאנות קול
ג'ון דייוויס - מאסטרינג
שריל אינגלס - סאונד אחרי הפקה, תיאום, בקרת איכות
לקריאה נוספת

מאט מקגי, U2: A Diary, לונדון: אומניבוס פרס, 2008, ISBN 978-1-84772-108-2
FIAPF

| --- | --- |

 מטה הארגון:  פריז
 תקופת הפעילות:  1933–הווה (כ־91 שנים) 
 http://www.fiapf.org/
 
FIAPF (באנגלית: International Federation of Film Producers Associations) הוא ארגון המורכב מ-36 אגודות חברות מ-30 המדינות המובילות בעולם בתחום האודיו-ויז'ואל. FIAPF, שמטהו בלונדון גם אחראי על הרגולציה על פסטיבלי הקולנוע הבינלאומיים, כולל כמה מהחשובים בעולם.
פונקציות

FIAPF מסייע לגבש מדיניות ולתאם פעולות פוליטיות בתחומים מרכזיים אלה:
זכויות יוצרים וזכויות קניין רוחני.
אכיפת חקיקה נגד הפצת תוכן פיראטית.
מנגנוני מימון סרטים פרטיים וסקטוריים.
נושאים הקשורים לסחר.
חברי הארגון

חלק מהארגונים המשתייכים לארגון:
האיגוד הכללי של מפיקי הקולנוע (ארגנטינה)
המכון הלאומי לקולנוע ואומנויות אור-קוליות (ארגנטינה)
מפיקי אוסטרליה (אוסטרליה)
איגוד יצרני המדיה הקנדית (קנדה)
איגוד יצרני הסרטים של סין (סין)
אגודת המפיקים הקרואטית (קרואטיה)
איגוד מפיקי האודיו-ויזואלי (צ'כיה)
מפיקי הקולנוע והטלוויזיה הדניים (דנמרק)
לשכת הקולנוע המצרית (מצרים)
האיחוד הלאומי של המפיקים האסטוניים (אסטוניה)
ברית המפיקים הגרמניים (גרמניה)
איגוד סרטי איסלנד (איסלנד)
פדרציית הסרטים של הודו (הודו)
איגוד יוצרי הסרטים של יפן (יפן)
אגודת מפיקי הסרטים הלטבית (לטביה)
אגודת הפקת הסרטים (הולנד)
מפיקי הסרטים הרוסיים (רוסיה)
גילדת המפיקים של רוסיה (רוסיה)
פסטיבלי סרטים הכפופים לפיקוח ארגון

נכון לשנת 2015, FIAPF פיקח על 47 פסטיבלי סרטים מרחבי העולם. FIAPF מסווג את פסטיבלי הקולנוע בעולם לפי קטגוריות:
פסטיבלי סרטים הכפופים לפיקוח ארגון > פסטיבלי תחרויות סרטים

הפסטיבלים הבאים קיבלו מעמד של פסטיבלים תחרותיים על ידי FIAPF:
ברלין (גרמניה) / פסטיבל הסרטים הבינלאומי בברלין
קהיר (מצרים) / פסטיבל קהיר
קאן (צרפת) / פסטיבל הקולנוע בקאן
גואה (הודו) / פסטיבל הסרטים הבינלאומי של הודו
קרלובי וארי (צ'כיה) / פסטיבל קרלובי וארי
לוקרנו (שווייץ) / פסטיבל לוקרנו
מונטריאול (קנדה) / פסטיבל הסרטים העולמי במונטריאול
מוסקבה (רוסיה) / פסטיבל הסרטים הבינלאומי במוסקבה
שאנגחאי (סין) / פסטיבל הסרטים של שאנגחאי
טוקיו (יפן) / פסטיבל הסרטים הבינלאומי בטוקיו
ונציה (איטליה) / פסטיבל הסרטים של ונציה
פסטיבלי סרטים הכפופים לפיקוח ארגון > פסטיבלים מיוחדים

כמה מהפסטיבלים הייחודיים עליהם מפקח הארגון:
אנטליה (טורקיה) / פסטיבל הסרטים הבינלאומי באנטליה
אלמטי (קזחסטן) / פסטיבל הסרטים הבינלאומי אירואסיה
בריסל (בלגיה) / פסטיבל הסרטים הבינלאומי בבריסל
פוסן (דרום קוריאה) / פסטיבל הסרטים הבינלאומי בפוסן
קרטחנה (קולומביה) / פסטיבל הסרטים בקרטחנה
איסטנבול (טורקיה) / פסטיבל הסרטים הבינלאומי באיסטנבול
פסטיבלי סרטים הכפופים לפיקוח ארגון > פסטיבלי קולנוע לא תחרותיים

טורונטו (קנדה) / פסטיבל הסרטים הבינלאומי בטורונטו
וינה (אוסטריה) / פסטיבל הסרטים הבינלאומי בווינה
פסטיבלי סרטים הכפופים לפיקוח ארגון > פסטיבלי סרטים קצרים ודוקומנטריים

כמה מפסטיבלי הסרטים הקצרים והדוקומנטריים במסגרת הארגון:
בילבאו (ספרד) / פסטיבל הסרטים הדוקומנטריים והקצרים בבילבאו
קרקוב (פולין) / פסטיבל הסרטים בקרקוב
אוברהאוזן (גרמניה) / פסטיבל הסרטים הקצרים הבינלאומי באוברהאוזן
הערות שוליים

↑  [http://www.fiapf.org/pdf/directoryFIAPFv3.pdf FIAPF Accredited Festivals Directory
L’Annuaire des Festivals Accrédités par la FIAPF], ‏2008
↑  FIAPF - International Federation of Film Producers Associations, ‏2004-03-10
| --- | --- |
בקרת זהויות :  GND: 123699857X  LCCN: no2016064736  VIAF: 436146461675027732761   WorldCat (עם VIAF): 436146461675027732761
Shit Just Got Real

Shit Just Got Real הוא אלבום הבכורה של הזמרת הישראלית עדי אולמנסקי. כל רצועותיו הופקו על ידה ובוצעו בשפה האנגלית. את האלבום הוציאה לאור בשנת 2013 חברת התקליטים הליקון. פורם בפורמט תקליטור בלבד בקטלוג 00524-1.
רשימת רצועות

| מס' | שם | משך |
| --- | --- | --- |
| 1. | A.D.I  | 1:53 |
| 2. | When It Hips We Hop It  | 3:08 |
| 3. | My Heart  | 3:30 |
| 4. | Gurl Powa  | 1:41 |
| 5. | Stop This Train  | 2:31 |
| 6. | I Always Liked Men with Good Hands  | 3:20 |
| 7. | One Octave Up  | 2:56 |
| 8. | Theroux or False  | 4:21 |
| 9. | My Heart 2  | 3:29 |
| משך כולל: | משך כולל: | 26:52 |
הערות שוליים

↑  Adi Ulmansky – Shit Just Got Real, דיסקוגס
DR1

ערך זה עוסק בערוץ טלוויזיה דני. אם התכוונתם למכונית, ראו .
| --- | --- |

 פרטי הערוץ
 מדינה:  דנמרק
 תאריך השקה:  2 באוקטובר 1951
 בעלות:  DR
 שפה:  דנית
 משרד ראשי:  קופנהגן, דנמרק
 אזור קליטה:  דנמרק
 פורמט תמונה:  HDTV 720p, 16:9
 dr.dk/dr1
DR1 הוא ערוץ טלוויזיה דני, הנחשב לערוץ הדגל של חברת השידור הדנית (DR). הוא ערוץ הטלוויזיה הראשון בדנמרק מאז 1951 - כאשר החל לשדר שעה ביום שלוש פעמים בשבוע.
מלבד ההפקות המקוריות של הערוץ, הוא גם משדר הפקות משותפות עם מדינות נורדיות אחרות באמצעות Nordvision, כמו גם כמות משמעותית של תוכניות ממדינות דוברות אנגלית כמו ארצות הברית, הממלכה המאוחדת ואוסטרליה, המשודרות בצירוף כתוביות בדנית.
שעות שידור

1951-1966: 10 שעות בשבוע (5 תוכניות)
1966-1982: 14 שעות ביום (35 תוכניות בשבוע)
1982-1995: 18 שעות ביום (50 תוכניות בשבוע)
1995-2000: 21 שעות ביום (60 תוכניות בשבוע)
2000 - היום: 24 שעות ביממה
התקדמות טכנולוגית > טלוויזיה צבעונית

שידורי טלוויזיה צבעוניים החלו במרץ 1967, עם שידור אולימפיאדת החורף בצרפת ב-1968. תקופת המבחן של השידורים בצבע הסתיימה באופן רשמי ב-1 באפריל 1970, אם כי עדיין עד 1978 שודרו תוכניות בשחור-לבן דוגמת תוכנית החדשות של הערוץ, TV Avisen.
התקדמות טכנולוגית > טלטקסט

ב-16 במאי 1983 השיקה DR את שירות הטלטקסט הראשון שהיה זמין בכל ערוצי DR.
התקדמות טכנולוגית > טלוויזיה במסך רחב

בשנת 2004 הכריזה DR כי תוכניות עתידיות ישודרו ביחס מסך של 16:9. השינוי התרחש ב-2006 כאשר העבירה DR את אולפניה מ-TV Byen ל-DR Byen בקופנהגן. התוכנית האחרונה שעברה לשידור ב-16:9 הייתה תוכנית החדשות TV Avisen, בנובמבר 2006.
התקדמות טכנולוגית > שידורים דיגיטליים

ב-1 בנובמבר 2006 תמו השידורים האנלוגיים בדנמרק ו-DR עברה לשידור דיגיטלי.
התקדמות טכנולוגית > שידורים בחדות גבוהה

בינואר 2012 החל הערוץ לשדר ב-HD בשיטת 720p.
התקדמות טכנולוגית > HbbTV

באפריל 2014 השיקה DR את שירות ה-HbbTV שלה, המאפשר צפייה בתוכן לפי דרישה ישירות בטלוויזיה המחוברת לאינטרנט.
תוכניות מקוריות של DR1 > דרמה

Krøniken
הממשלה
לעקוב אחר הכסף
מטאדור
הקיץ
דרג
הגשר
הנשר
הממלכה
ההרג
מורשת
תוכניות מקוריות של DR1 > חדשות

TV Avisen
מגזין הכסף
אופק
מאחורי הממשלה
תוכנית הערב
ההנחה
תוכניות מקוריות של DR1 > הפקות המבוססות על פורמטים אחרים

X פקטור
תוכניות מקוריות של DR1 > תוכן לילדים

כיף דיסני (רצועת תוכניות דיסני)
ברדה
MGP Junior
MGP Nordic (בשיתוף SVT, NRK ו-YLE)
תוכניות מקוריות של DR1 > הפקות אחרות

הכנסייה
לפני יום ראשון
תוכן מיובא

ברוטאון
בלאק ג'ק
קולומבו
דוסון קריק
דוקטור הו
אחוזת דאונטון
איש משפחה
המלחמה של פויל
מכל ארצות הברית אליך
הומלנד
לואיס
בית קטן בערבה
מרלין
רציחות במידסומר
עולם מופלא
סיינפלד
שוגר אהובתי
הערות שוליים

↑  Analogt sluk i Danmark okt. 2009 (recordere.dk), יוטיוב, ‏31-10-2009 (בדנית)
↑  רשת ה-DVB T הדנית, באתר Digi TV
↑  לא כל ספקי הטלוויזיה ערוכים ל-HbbTV של DR - בדוק אם שלך כן, ‏29-05-2014 (בדנית)
| --- | --- |
בקרת זהויות :  LCCN: no2010115261  VIAF: 139964321   WorldCat (עם VIAF): 139964321
ULTRASAT

| --- | --- |

תיאור לוויין ULTRASAT המוצע
 מידע כללי
 סוכנות חלל:  סוכנות החלל הישראלית  ונאס"א
 מפעיל:  מכון ויצמן למדע 
 יצרן:  התעשייה האווירית לישראל, JPL ואל-אופ
 משימה
 סוג משימה:  גילוי מוקדם של סופרנובות ותופעות משתנות אחרות
 לוויין של:  כדור הארץ
 מסלול:  קצת מעל מסלול גיאוסטציונרי
 נטייה:  0 מעלות
 אפואפסיד:  36,080 ק"מ
 זמן הקפה:  יום שלם
 מידע טכני
 משקל בשיגור:  160 ק"ג
 
ULTRASAT (בעברית: אולטראסאט) הוא לוויין מדעי המצויד בטלסקופ אסטרונומי בתחום קרינת על סגול (UV), בעל שדה ראייה רחב במיוחד של 210 מעלות רבועות המיועד לחקור שינויים בגרמי שמיים. הפרויקט הוא יוזמה של מכון ויצמן למדע והמכון הטכנולוגי של קליפורניה. אולטראסאט נמצא בשלבי תכנון, ואמור להיות משוגר לחלל ב-2026.
אטימולוגיה

שם הלוויין הוא ראשי תיבות (באנגלית) של "לוויין בתחום קרינת על סגול לחקר תופעות מעבר אסטרונומיות" - Ultraviolet Transient Astronomy Satellite. בעבר קראו לו LIMSAT ראשי תבות של Less Is More Satellite.
משימת הלוויין

הלוויין יחקור את התופעות הדינמיות ביקום, שכוללות בין היתר התפוצצות של כוכבים בסיום חייהם (סופרנובה). קרינת UV נפלטת בשלב מוקדם של אירועים אלו אך לא ניתנת לגלוי בטלסקופים קרקעיים עקב בליעתה על ידי האטמוספירה, ולכן מכשירים קרקעיים רואים את האירוע רק מאוחר יותר כאשר נפלט גם אור נראה או אינפרה-אדום. יכולתו של ULTRASAT גדולה פי 300 מזו של החיישן הרגיש ביותר הקיים כיום בתחום העל סגול, טלסקופ החלל גלקס (GALEX), זאת בשל שדה הראייה הגדול שלו. מסיבה זו הוא צפוי לגלות עד פי 100 או יותר סופרנובות.
משימות נוספות הן חקר תופעות אחרות כגון התפרצות קרני גאמא (GRB), בליעת כוכבים על ידי חורים שחורים ו-TDE’s.
הטלסקופ יכוון רוב הזמן לאחד משני אזורים לא רחוקים מהקטבים הגלקטים, כחצי שנה יכוון אל הקוטב הצפוני וכחצי שנה אל הדרומי. וייתן התראות לטלסקופים אחרים במקרה של גילוי אירוע. אם תתקבל התראה על אירוע מעניין שהתגלה על ידי חיישנים אחרים, ("מטרות מזדמנות"), יוכל הלוויין לעבור לחקר האירוע החדש. דוגמה לאירוע מזדמן שכזה היא גילוי של גלי כבידה על ידי LIGO ובלבד שיכלול מידע כללי על כיוונם.
פרויקט אולטראסאט מתבסס על הניסיון והידע שנצבר בפרויקט הטאווקס (TAUVEX) ואותה חברה, אלביט מערכות, אף תבנה את הטלסקופ העל סגול ללוויין.
מסלול הלוויין

בבדיקת ההתכנות הראשונית נבחן מסלול לווייני נמוך בגובה של 720 ק"מ, במסלול מסונכרן שמש dawn dusk, עם זמן חציית קו המשווה בשעה מקומית 18:00. במסלול זה מצלמת הלוויין תמיד הייתה פונה לחלל עמוק, כאשר הפאנלים הסולריים של הלוויין פונים לכיוון השמש. תוכנית זו השתנתה כיוון שבמשך כמה חודשים כל השנה, שדה הראיה היה חוצה את שביל החלב, בו קרינת הרקע ובליעת אור מגלקסיות רחוקות חזקים. בהצעה שהוגשה לנאס"א בדצמבר-2014, שונה המסלול והלוויין יהיה קצת מעל מסלול גיאוסטציונרי. במסלול זה, כיוון המצלמה יהיה לאזור קרוב לקוטב השמימי (צפון או דרום), ללא ההפרעות של מרכז הגלקסיה שלנו. תקשורת רציפה לתחנות קרקע תאפשר העברת כל התמונות לעיבוד מתאים.
גופים המעורבים בפרויקט

הפרויקט הוא פרויקט ישראלי - אירופאי משותף של סוכנות החלל הישראלית ומרכז המחקר הגרמני DESY. שותפים בו גם גופים בתעשייה: התעשייה האווירית - מבת-חלל ואלביט מערכות - אל-אופ ובאקדמיה: מכון ויצמן למדע.
גופים המעורבים בפרויקט > סטטוס הפרויקט

השלמת בדיקת התכנות ראשונית בינואר 2012.
דצמבר 2012, הכנת הצעה משותפת של שתי סוכנויות החלל (Mission of Opportunity).
תוכנית זו של נאס"א בוטלה לשנה זו והוגשה הצעה חדשה בדצמבר 2014. גם הצעה זו נפלה, והפרויקט הותנע מחדש בתחילת 2019.
ב-26 בינואר 2022 נחתם חוזה בין מכון ויצמן לאלביט מערכות לייצור טלסקופ הלווין אשר יסופק בתחילת 2024.
נכון ל-2023 השיגור מתוכנן ל-2026, ויסופק על ידי נאס"א.
מבנה הלוויין

הלוויין מפותח על בסיס מרכב גנרי ללוויינים (IMPS) שפותח במפעל מבת של התעשייה האווירית. מצלמת הלוויין מפותחת בחברת אל-אופ.
מבנה הלוויין > מצלמת הלוויין

בהצעה החדשה מ-2019, מצלמת הלוויין מורכבת מטלסקופ אחד, בעל שדה של 200 מעלות רבועות. גלאי הטלסקופ הוא CCD שרגיש לתחום 220-280 ננומטר ומקורר לטמפרטורה נמוכה (70°C-) על מנת להקטין את זרם חושך. הגלאי יפותח על ידיDESY והטלסקופ על ידי אל-אופ.
| מאפיין | ערך |
| --- | --- |
אורך מוקד: 360 מ"מ
תחום אורכי הגל: 220-280 ננומטר
זמן אינטגרציה: 300 שניות
מקורות נוספים

הרצאות כנס החלל השמיני הבינלאומי ע"ש אל"ם אילן רמון, ינואר 2013:
מטעד לטלסקופ חלל בתחום האולטרא סגול, אילן פורת, ראש תחום חלל, אלאופ־אלביט מערכות
הרצאת מנכ"ל סוכנות החלל הישראלית, מנחם קדרון, משרד המדע והטכנולוגיה
הרצאת מנהל פיתוח נושאים עתידיים, מבת־חלל, התעשייה האווירית
לקריאה נוספת

הלוויין באתר סוכנות החלל הישראלית
הסבר על לוויין ULTRASAT באתר מכון ויצמן